b'\n_START_ARTICLE_\nPiers Gaveston\n_START_PARAGRAPH_\nPiers Gaveston (f\xc3\xb8dt ca. 1284, d\xc3\xb8d 19. juni 1312) var en yndling (og muligens ogs\xc3\xa5 elskeren) av kong Edvard II av England.\n_START_SECTION_\nBakgrunn\n_START_PARAGRAPH_\nPiers Gaveston var s\xc3\xb8nn til Sir Arnaul de Gabston, en gasconsk soldat i tjeneste hos kong Edvard I av England. Han kom til det kongelige husholdet som en ung gutt hvor han med kongens velsignelse ble en venn med tronarvingen, prinsen av Wales i 1300. Prins Edvard var \xc3\xb8yensynlig begeistret for den vittige og modige Gaveston og ga ham rike gaver. Kongen selv fikk snart avsmak for at s\xc3\xb8nnen omgikk en fra lavadelen._NEWLINE_Wikipedias engelske artikkel har en mer dramatisk enn kanskje historisk beskrivelse av hendelsen da prins Edvard \xc3\xb8nsket \xc3\xa5 for\xc3\xa6re omr\xc3\xa5det Ponthieu til Gaveston: Kong Edvard I fl\xc3\xb8y opp i raseri: \xc2\xabDin elendige hores\xc3\xb8nn!\xc2\xbb skrek kong Edvard I. \xc2\xabVil du gi bort land n\xc3\xa5? Har du noensinne erobret noe? S\xc3\xa5 sant som Gud lever, om jeg ikke var redd for \xc3\xa5 splitte riket, skulle jeg aldri la deg f\xc3\xa5 arven!\xc2\xbb Deretter grep kongen tak i prinsens h\xc3\xa5r og slengte ham i gulvet og sparket ham til han ble utmattet.\n_START_SECTION_\nHomoseksualitet\n_START_PARAGRAPH_\nGaveston ble like upopul\xc3\xa6r hos den nye dronningen som hos adelen, og de to mennene som var av bortimot den samme alder, fikk hurtig ryktet om at de hadde et forhold som ikke var egnet for menn. Selv om en homoseksuell identitet ikke eksisterte p\xc3\xa5 denne tiden er de aller fleste historikere rimelig sikre p\xc3\xa5 at de hadde seksuell omgang, til tross for at begge produserte barn med sine respektive koner. Men iallfall \xc3\xa9n historiker, Pierre Chaplais, har faktisk i boken Piers Gaveston: Edward II\xe2\x80\x99s Adoptive Brother (1994) kommet med en annen fortolkning p\xc3\xa5 deres vennskap ved \xc3\xa5 argumentere at de ble v\xc3\xa5penbr\xc3\xb8dre i tiden rundt 1300, og at denne kontrakten er forklaringen p\xc3\xa5 intensitet i deres forhold, selv om det betydde at kongen ignorerte og ydmyket sin forargede ektefelle. Chaplais definerer et slik brorskap som \xc2\xaben form for et meget tett forhold som ble etablert mellom to milit\xc3\xa6re menn\xc2\xbb.\n_START_SECTION_\nD\xc3\xb8d og etterm\xc3\xa6le\n_START_PARAGRAPH_\nEtter kroningsvervet sendes Gaveston til Irland som regent. Han kom tilbake samme \xc3\xa5r og skaffet seg enda flere fiender. Den mektigste var Thomas, jarl av Lancaster, en fetter av kongen, som Gaveston hadde beseiret i et turneringspill. Lanchester ledet opposisjonen og tvang kongen til \xc3\xa5 utvise Gaveston. Etter at Gaveston i 1312 ble kalt tilbake av kong Edvard II ble Gaveston tatt til fange og henrettet ved halshugging ved at Deddington, Oxfordshire av de oppr\xc3\xb8rske baronene. Hans hode ble vist fram til jarlen av Lancaster som bevis for en beskjed ble sendt til kongen. Kong Edvard II ble rasende, men gjorde intet mot sin fetter. Da Thomas av Lancaster ble beseiret ved slaget ved Boroughbridge i 1322 fikk Edvard muligens en etterlengtet hevn._NEWLINE_Piers Gavestons gravstein st\xc3\xa5r i Blacklow Hill i Leek Wootton. Kongens nye yndling ble Hugh den yngre Despenser. Gaveston er en betydelig rollefigur i Christopher Marlowes skuespill Edward II. Han blir ogs\xc3\xa5 feilaktig beskrevet i filmen Braveheart hvor Edvard I dreper ham ved \xc3\xa5 kaste ham ut av vinduet.'